তিন জঙ্গির স্কেচ প্রকাশ করল গোয়েন্দা সংস্থা

ওয়েব ডেস্ক: পহেলগাঁওয়ের ঘটনার ২৪ ঘণ্টা কাটার আগেই তিন সন্দেহভাজনের স্কেচ প্রকাশ করল কেন্দ্রীয় নিরাপত্তা সংস্থা (Security Agency)। এই তিনজনের নাম আসিফ ফুজি, সুলেমান শাহ এবং আবু তালহা বলে জানানো হয়েছে। তিনজনই নিষিদ্ধ জঙ্গি সংগঠন লস্কর-ই-তইবার ছায়া সংগঠন দ্য রেজিস্ট্যান্স ফোর্সের (TRF) সদস্য বলেও জানানো হয়েছে।

মঙ্গলবার অন্তত পাঁচ-ছয় জঙ্গি পহেলগাঁওয়ের বৈসরন (Baisaran Meadow) এলাকায় ঢুকে পড়ে। কুর্তা-পাজাম এবং ভারতীয় সেনার ছদ্মবেশে পর্যটকদের উপর নির্বিচারে গুলি চালায় তারা। গোয়েন্দা দফতরের তরফে জানানো হয়েছে, কিছদিন আগেই পাকিস্তান থেকে ভারত ভূমিতে অনুপ্রবেশ করেছিল তারা। কিন্তু আগে থেকে এই অনুপ্রবেশ এবং হামলার ছকের খবর গোয়েন্দা দফতরের কাছে নেই কেন সেটাই এখন জনমানসে প্রশ্ন।

আরও পড়ুন: পহেলগাঁও যন্ত্রণার মধ্যেই বারামুল্লায় খতম দুই জঙ্গি

প্রসঙ্গত, জঙ্গি হানায় মৃত্যু হয়েছে ২৬ জনের এবং আহত আরও অনেকেই। গতকালই জানা গিয়েছিল, মৃতদের মধ্যে একজন বাঙালি ছিলেন, নাম বিতান অধিকারী। বুধবার সকালে জানা যায়, মণীশরঞ্জন মিশ্র নামে ঝালদার এক বাসিন্দাও নিহত হয়েছে। বেলা বাড়তে মুখ্যমন্ত্রী মমতা বন্দ্যোপাধ্যায় (Mamata Banerjee) জানিয়েছেন, বাংলার মোট তিনজন জঙ্গিদের হিংসার বলি হয়েছেন। তৃতীয় ব্যক্তির নাম সমীর গুহ, তিনি বেহালার বাসিন্দা।

মর্মান্তিক এই ঘটনার জেরে সৌদি সফরের মাঝপথ থেকেই দ্রুত দেশে ফিরে এসেছেন প্রধানমন্ত্রী নরেন্দ্র মোদি (PM Narendra Modi)। স্বরাষ্ট্রমন্ত্রী অমিত শাহ (Amit Shah) গতকাল রাতেই সেনাবাহিনীর উচ্চপদস্থ আধিকারিকদের সঙ্গে বৈঠকে বসেছেন। ইতিমধ্যেই তিন সন্দেহভাজনের স্কেচ প্রকাশ করা হল।

দেখুন খবর: